# 1. Mergullándote na contorna

## Glosario

## Biodiversidade ou diversidade biolóxica

Definición:

  Variedade de seres vivos que habitan na Terra ou nun ecosistema.

Exemplo:

  As rías galegas son un ecosistema costeiro, onde a interacción da auga doce e salgada, xera un ambiente único que favorece unha gran diversidade biolóxica.

# Botar a andar

Somos moitos e moi variados os organismos que convivimos no planeta Terra: pensa nunha árbore, unha miñoca, un mosquito… A simple vista, parece que somos moi diferentes entre nós. E sabes que? Tampouco chegamos ao planeta ao mesmo tempo. Con todo, ao longo destas páxinas descubrirás que, curiosamente, non somos tan distintos como parece.

Para iso, propoñémosvos o seguinte reto:

Seguramente cerca do instituto ou na túa localidade hai un espazo natural cheo de vida e historia. Agora tendes a oportunidade de coñecelo, protexelo e compartir a súa importancia cos demais. Invitámosvos a deseñar, en equipo, un calendario da biodiversidade exemplificado nun espazo natural. Para logralo debedes pensar en aspectos clave: que seres vivos habitan alí? Como os clasificarías? De que se alimentan? Que estratexias teñen para sobrevivir no seu ecosistema?

Deixa voar a túa imaxinación mentres aprendes sobre a biodiversidade e as características dos seres vivos!

## Lectura facilitada

- No planeta Terra habitan organismos moi diferentes.
- Os diferentes seres vivos non chegaron á Terra ao mesmo tempo.
- O reto consiste en deseñar, en equipo, un calendario de biodiversidade exemplificado nun espazo natural da vosa contorna.

# Que vas aprender?

Ao longo deste recurso aprenderás a:

- Determinar as condicións que fan posible a vida no planeta Terra.
- Identificar e describir as características dos diferentes reinos.
- Aproximarte á orixe evolutiva da diversidade dos seres vivos.
- Recoñecer as funcións vitais dos seres vivos e a súa organización básica.
- Valorar a biodiversidade dun espazo natural.

# Reflexiona antes de comezar

Pensa sobre as seguintes cuestións co teu grupo sobre a vida, concretamente , sobre a gran diversidade que existe neste planeta. Logo escribe as respostas obtidas no bloque 1 do teu diario de aprendizaxe.

- Que é para ti a diversidade dos seres vivos?
- Discute en gran grupo as posibles características e elementos que poderiades incluír no voso calendario de biodiversidade.

Páxina 2 de 31

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)