# 2.2. Pero... ti que dis?

## Glosario

## Antepasado

Definición:

  É un ser vivo que existiu antes e do que descenden outros.

Exemplo:

  LUCA é o antepasado común de todos os seres vivos.

# O home descende do mono!

De certo que non é a primeira vez que o escoitas:

O home descende do mono!

Pois se trata dunha cuestión científica que non é certa e cómpre aclarar.

Esta afirmación foi feita por primeira vez para ridiculizar e poñer en cuestión a teoría da evolución de Darwin, e, como moitas outras cousas, foi sendo transmitida ata que se converteu en algo que a maioría da xente dá por certo.

Cando dicimos "o home descende do mono" todo o mundo pensa nun chimpancé como antepasado noso, máis iso non é así e convén aclaralo.

O ser humano e os monos actuais compartimos un devanceiro común. Desde o punto de vista evolutivo, todos os seres vivos estamos relacionados. Compartimos antepasados cos monos actuais, pero tamén cos ratos, coas galiñas e con todos os seres vivos. A clave disto é saber cando se separaron as liñas evolutivas.

Si é certo que compartimos máis características xenéticas cos monos actuais que cos ratos, xa que o noso predecesor común é máis recente. Os científicos estiman que o antepasado común entre o ser humano e os monos viviu hai entre 4 e 13 millóns de anos.

En ciencia é moi importante empregar termos adecuados baseados no saber científico. Polo tanto, os humanos non descendemos dos monos, o que pasa é que compartimos un antepasado común.

Cóntocho no seguinte son:

audio/mpeg

## Lectura facilitada

- Seguro que escoitaches algunha vez que "O home descende do mono!"
- Trátase dunha cuestión científica que non é certa.

- Dixérona a primeira vez para ridiculizar e poñer en cuestión a teoría da evolución de Darwin.
- Foise transmitindo e a maioría da xente a dá por certa.
- Cando se di "o home descende do mono" todos pensamos incorrectamente nun chimpancé como antepasado noso.
- O ser humano e os monos actuais compartimos un antepasado común.
- Desde o punto de vista evolutivo todos os seres vivos estamos relacionados.
- Compartimos antepasados cos monos e con todos os seres vivos.
- A clave disto é cando se separaron as liñas evolutivas.
- Compartimos máis características xenéticas cos monos actuais que cos ratos.
- O predecesor común entre humanos e monos é máis recente que o predecesor común de humanos e ratos.
- O antepasado común entre o ser humano e os monos viviu hai entre 4 e 13 millóns de anos.
- En ciencia é moi importante empregar termos adecuados baseados no saber científico.
- Os humanos non descendemos dos monos.
- Os humanos e os monos compartimos un antepasado común.

## Audio

audio/mpeg

## A ver se o entendiches

Responde no teu caderno (fai clic na imaxe para vela ampliada):

1. No esquema cal é a letra que representa o antepasado común dos chimpancés e os seres humanos?
2. E os antepasados de todos os que se observan no esquema?
3. Que é c e b?
4. Gardamos un maior parecido cos lémures ou cos gorilas?
5. Segues pensando que os seres humanos descenden do mono?

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)